Søren Kolstrup (EL), 2001-01-23:
I den her debat er det selvfølgelig vigtigt at stille spørgsmålet: Hvorfor opstår ulykker?
Der kan ikke peges på én årsag, men der kan dog peges på nogle strukturelle grunde hertil.
Vi lever i et samfund, hvor vi kan konstatere, at trafikmængden stiger og stiger.
Der bliver mere og mere trængsel.
Det er således interessant at kunne konstatere, at vejtrafikken er steget med næsten 50 pct. fra 1988 og til i dag.
Hvis man nu foretog det tankeeksperiment, at trafikmængden ikke var steget, hvad var der så sket?
Så er der meget, der tyder på, at Færdselskommissionens handlingsplan fra 1988 faktisk var nået.
Så dermed mener jeg godt, man absolut kan tillade sig at sige: Trafikmængden og stigningen i denne er ét problem.
Man kan dertil føje, at vi lever i et samfund, hvor i hvert fald et flertal, f.eks. Folketinget, foretager bevidste forsøg på at lave en trafikpolitik, der er med til at skabe mere trafik.
Det er altså ikke bare spørgsmålet om, at det eventuelt, som hr. Brian Mikkelsen er inde på, nærmest skulle være en naturlov, at man har det og det antal biler, men også at man bevidst forfølger en trafikskabende politik.
Vi ved således, at hvis man laver en motorvej, så skaber den mere trafik, og det er den lovmæssighed, der er så vigtig at forholde sig til.
Jeg ved godt, at det er ud fra et eller andet ønske om - hov - at løse et problem.
Men samtidig med at man evt. løser et problem i tid 1, så får man i tid 2, tid 3 og tid 4 endnu større problemer.
Derfor er det ikke en løsning.
Men det er der endnu ikke så mange, der politisk har kræfter til at forholde sig til.
Jeg kan jo konstatere i disse dage, at det mildt sagt heller ikke er det, der står øverst på trafikministerens dagsorden.
Trafikmængden er ikke blot vokset, men det er en særlig del af trafikmængden, der er vokset ekstra stærkt.
Det er nemlig privatbilismen, som igen skaber et særligt problem.
Endelig synes jeg, det er værd at nævne, at det jo ikke er neutrale aktører, der er i spil her.
Her er nogle bilfabrikanter, som er interesserede i at informere og reklamere om bilens velsignelser. Disse bilfabrikanter har jo så påtaget sig at udstyre bilen med mere og mere energi og flere og flere evner, således at fristelsen bliver meget stor.
Vi kan godt have et særligt sigte på at løse problemet i forhold til disse mennesker, men det er utrolig vigtigt at understrege, at det skal gælde alle.
På løsningssiden vil jeg gerne i ganske kort form påpege, at Enhedslisten er enig i den klippekortdebat, der har været.
Vi vil meget gerne deltage i den og prøve at finde frem til en løsning her.
Punkt to: Vi er meget interesserede i at tage hastighedsdiskussionen.
Det er en utrolig vigtig indsigt, som bør bruges i praktisk politisk arbejde.
Punkt tre: Vi er interesserede i generelt at reducere trafikmængden og ikke mindst inden for det afsnit, der hedder privatbilismen.
Punkt fire: Vi er interesserede i at få bilen ud af storbyen, i hvert fald i første omgang.
I forhold til, jeg havde nær sagt alle i al almindelighed, og i forhold til at få en sikker by, så skylder vi at lade andre sikrere trafikformer nyde fremme.
Endelig skal jeg som det femte pege på, at der må vises cyklister og fodgængere særlig bevågenhed.
Vi har trods alt
fået nogle statistikker, der peger i den lidt rigtige retning, men for cyklister og for fodgængere kan de blive meget bedre.
Og igen inden for dette område vil jeg godt fremdrage bare ét forhold, og det er skolebørns skolevej.
Der er meget ofte ved danske skoler tale om kaos, fordi disse fortravlede forældre altså lige hu hej skal køre ungerne hen til skolen, og det går hurtigt, og man er ofte i en sindstilstand og en mental tilstand, hvor man ikke altid viser maksimalt hensyn.
Derfor fordres en generel politik i forhold til skolen og skoleområdet.
Vi må konstatere, at det er meget svært for små samfund og kommuner at løse det her problem.
Jeg tror, vi må tage det op generelt og tale om, at der skal finde nogle generelle fredeliggørelser sted omkring vores skoler. Vi kan simpelt hen ikke være det bekendt i forhold til vore børn, i forhold til vore unge.
Det bør også være et sted, hvor vi - uanset om vi er drønende uenige om alt det med trafikmængden - hurtigt og radikalt kunne gribe ind.